Ung kvinde overtager direktørposten i robot start-up

**Sabina Kethelz overtager posten som direktør for CP Robotics, efter at den tidligere direktør Jimmy Alison Jørgensen har påtaget sig nye udfordringer.**

Da CP Robotics blev grundlagt i 2015, indsatte bestyrelsen Jimmy Alison Jørgensen som administrerende direktør. Han har nu valgt at opstarte sit eget firma, og forlod derfor sin post ved årsskiftet. Sabina Kethelz, der hidtil haft ansvar for forretningsudviklingen i virksomheden, er indsat som ny administrerende direktør.

- Jeg er glad for at have fået muligheden for at bringe CP Robotics sikkert videre. Vi vil fortsætte med den samme arbejdsstyrke og følge samme kurs som tidligere. Lige nu sker der mange spændende ting, og vi står på dørtærsklen til at bringe vores produkter ud på et marked, hvor der p.t. er meget lille konkurrence på vores ekspertiseområde, fortæller Sabina Kethelz.

Sabina Kethelz har det seneste år været med til at udvikle CP Robotics, og har sikret flere vigtige aftaler. Hun har dermed allerede haft hænderne nede i mange af de opgaver, hun nu skal se til som direktør. Tidligere har Sabina Kethelz arbejdet som forretningsudvikler for den fremadstormende robotvirksomhed Blue Ocean Robotics, dengang virksomheden var i sin spæde begyndelse.

**Tryg ved at give faklen videre**

Om skiftet fortæller den tidligere direktør Jimmy Alison Jørgensen:

- Det var fantastisk at have muligheden for at starte CP Robotics op. Jeg har lært meget og jeg synes, at vi er kommet rigtig langt. Jeg har længtes efter at eje min egen virksomhed, og derfor starter jeg nu selv op med en ny virksomhed. Jeg er heldigvis helt tryg ved at overlade CP Robotics i Sabina Kethelz’ og de øvrige medarbejderes hænder, fortæller Jimmy Alison Jørgensen.

**Om CP Robotics**

CP Robotics blev grundlagt i september 2015, og er et spin-out fra SDU finansieret af Science Ventures og Syddansk Teknologisk Innovation. Virksomheden har været en del af Odense Robotics StartUp Hub for lovende robotvirksomheder siden februar 2016, og har hidtil haft stor fremgang. Kerneteknologien er en patenteret algoritme, der muliggør, at robotter selv kan planlægge deres arbejdsbane ud fra en 3D scanning af emnet. Fokus er i første omgang på små og mellemstore virksomheder, der arbejder med slibning, polering eller fræsning i deres produktion. CP Robotics lægger særligt vægt på at gøre det kosteffektivt for SMV’er at anvende robotter til at overtage opgaver, som er sundhedsskadelige.

**Kontaktpersoner:**

Sabina Kethelz, adm. direktør, tlf. 42 72 66 97

Morten Agerbæk Riber, kommunikationsansvarlig, tlf. 51 82 84 95